DEĊIŻJONI TAL-KUMMISSJONI
tat-22 ta’ Ottubru 2009
dwar l-estensjoni tal-użu taż-żejt tal-alka mill-mikroalka Schizochytrium sp. bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2009) 7933)
(It-test bl-Ingliż biss huwa awtentiku)
(2009/778/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fl-14 ta’ Jannar 2008 il-kumpanija Martek Biosciences Corporation għamlet talba lill-awtoritajiet kompetenti tar-Renju Unit għal estensjoni tal-użu bħala ingredjent ġdid tal-ikel miż-żejt mill-mikroalka Schizochytrium sp.
(2)
Fl-4 ta’ Settembru 2008, l-entità kompetenti tal-evalwazzjoni tal-ikel tar-Renju Unit ħarġet l-ewwel rapport tal-istudju tagħha. F’dak ir-rapport din waslet għall-konklużjoni li l-estensjoni tal-użu taż-żejt mill-mikroalka Schizochytrium sp. bħala ingredjent tal-ikel kien aċċettabbli.
(3)
Il-Kummissjoni bagħtet l-ewwel rapport ta’ evalwazzjoni lill-Istati Membri kollha fil-25 ta’ Settembru 2008.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott skont din id-dispożizzjoni.
(5)
Fl-oġġezzjonijiet tagħhom l-Istati Membri wrew tħassib dwar il-livelli għolja ta’ konsum ta’ aċidi mxaħħmin omega-3 u b’mod partikolari d-DHA (aċidu docosahexaenoic).
(6)
Madankollu, is-sors ewlieni tal-aċidi mxaħħmin omega-3 hu ż-żejt tal-ħut. Fl-ikel tal-kategoriji li għalihom ġie mitlub iż-żejt miżjud mill-mikroalka Schizochytrium sp. l-aċidi mxaħħmin tal-omega-3 jistgħu jiġu pprovduti jew miż-żejt tal-ħut jew inkella mill-mikroalka Schizochytrium sp.
(7)
Għaldaqstant mhux mistenni li l-użu taż-żejt mill-mikroalka fil-gruppi tal-ikel imsemmija fl-Anness se jwassal għal żieda inaċċettabbli għall-konsum ġenerali tal-aċidi mxaħħmin tal-omega-3.
(8)
Iż-żejt mill-mikroalka Schizochytrium sp. jikkonforma mal-kriterji stabbiliti fl-Artikolu 3 (1) tar-Regolament (KE) Nru 258/97.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Iż-żejt mill-mikroalka Schizochytrium sp. kif speċifikat fid-Deċiżjoni tal-Kummissjoni 2003/427/KE (2) jista’ jitqiegħed fis-suq fil-Komunità bħala ingredjent tal-ikel ġdid għall-użu fl-ikel u fil-livelli massimi kif speċifikat fl-Anness.
Artikolu 2
L-ispeċifikazzjoni “żejt mill-mikroalka Schizochytrium sp.” trid tidher fil-lista ta’ ingredjenti tal-oġġetti tal-ikel li jkun fihom minn dan iż-żejt.
Artikolu 3
Din id-Deċiżjoni hi indirizzata lil Martek Biosciences Corporation, 6480 Dobbin Road, Columbia, MD 21045, l-Istati Uniti.
Magħmul fi Brussell, it-22 ta’ Ottubru 2009.